寄贛
作者：劉敞
朝代：宋

paragraphs: 相去不在遠，百里若異方。
相别不在久，一日如歲長。
我昔不願仕，會知出處妨。
因循竟不免，密勿猶自强。
默默抱遠志，悠悠視流光。
豈知豢雞鶩，止欲歸稻粱。
飛鳥呼其儔，羈馬憶故鄉。
況兹平生懷，奔走非所望。
朝吟在子邊，夕夢居子旁。
歲暮菽可採，云誰助傾筐。
桑落酒當熟，誰復共稱觴。
忽忽無一歡，昏昏坐中堂。
拂衣告言歸，念彼穉且狂。
作此聊自娛，我思不能忘。